b'\n_START_ARTICLE_\nGiacomo Rho\n_START_PARAGRAPH_\nGiacomo Rho (f\xc3\xb8dt 1593 i Milano i Italia, d\xc3\xb8d 27. april 1638 i Beijing i Kina) var en misjon\xc3\xa6r tilh\xc3\xb8rende jesuittordenen som virket som astronom ved det keiserlige hoff i Beijing._NEWLINE_Han var s\xc3\xb8nn av en adelig og l\xc3\xa6rd jurist, og ble jesuitt i en alder av 20 \xc3\xa5r. Hans beste fag var matematikken. Etter at han var blitt presteviet i Roma av kardinal Roberto Bellarmino seilte han og 44 andre jesuitter til Det fjerne \xc3\xb8stens misjoner. Etter et kort opphold i Goa kom han til Macao. Der fikk han sin avsluttende forberedelse p\xc3\xa5 sitt virke i Kina ved jesuittenes universitetskollegium S\xc3\xa3o Paulo._NEWLINE_Han var i Macao da nederlandske tropper fors\xc3\xb8kte \xc3\xa5 innta denne portugisiske kolonien i 1622. Han instruerte da befolkningen om bruken av artilleri, og bidro s\xc3\xa5ledes til at nederlenderne ble sl\xc3\xa5tt tilbake._NEWLINE_Denne innsaten f\xc3\xb8rte til at han og andre jesuitter ble etterspurt av Wanli-keiseren i Beijing, som hadde problemer med inntrengere langs landets nordgrense. I 1631 ble han bedt av den nye keiser, Chongzhen-keiseren, bad ham om \xc3\xa5 bidra sammen med pater Johann Adam Schall von Bell til forbedringen av den kinesiske kalender. Da han f\xc3\xa5 \xc3\xa5r etter d\xc3\xb8de, var mange kinesiske embedsmenn tilstede under begravelsen p\xc3\xa5 jesuittenes gravsted Zhalan i Beijing. Chongzhenkalenderen ble ikke ferdig f\xc3\xb8r seks \xc3\xa5r etter hans d\xc3\xb8d._NEWLINE_Han etterlot seg en rekke verker om astronomiske og teologiske sp\xc3\xb8rsm\xc3\xa5l.'